Srednji istok i američki predsjednički izbori (2/11/04) - 2004-11-02
Analitičari u arapskom svijetu prate svaku riječ kandidata da bi otkrili hoće li se američka politika prema Srednjem istoku mijenjati
Stanovnici Srednjeg istoka sa zanimanjem prate američku političku scenu, pogotovo pred dolazeće predsjedničke izbore. Sjedinjene Države već dugo igraju važnu ulogu na Srednjem istoku. Mnogi stanovnici te regije u novije su vrijeme nezadovoljni američkom politikom. Većina Arapa se, kako se čini, protivi američkoj invaziji Iraka i okrivljuje Bijelu kuću za nedostatak napretka u mirovnom procesu između Izraela i Palestinaca. Palestinska političarka Hanan Ashrawi kaže da promatrači u arapskom svijetu analiziraju predizborne nastupe predsjednika Busha i senatora Kerrya pokušavajući predvidjeti njihove buduće poteze prema regiji. "Ljudi prate američku predizbornu scenu i pokušavaju pogoditi hoće li se američka politika prema Srednjem istoku mijenjati. Zato pažljivo slušaju i analiziraju svaku riječ," kaže palestinska političarka. U Saudijskoj Arabiji, kažu analitičari, mogućnost da će pobijediti senator Kerry izaziva određenu zabrinutost. Senator Kerry optužuje Saudijsku Arabiju da podržava terorizam, te je obećao da će smanjiti američku ovisnost o saudijskoj nafti. No, Khaled Al Maeena, urednik saudijskog dnevnog lista ističe da ima Saudijaca koji se zalažu za Kerrya, jer, kako kaže, administracija predsjednika Busha bezuvjetno podržava izraelskog premijera Ariela Sharona, a atmosfera u Washingtonu je, dodaje, postala anti-arapska i anti-muslimanska. "Vrlo smo zabrinuti. Brine nas Bush, jer vjerujemo da Washington danas pripada Sharonovom Likudu. Brine nas da će doći do duboke podjele između Sjedinjenih Država i arapskog svijeta, što ne želimo. Što se Kerrya tiče, realistični smo, no on je barem javno izjavio da želi pomirenje s arapskim svijetom," kaže naš sugovornik. U Iranu, i čelništvo i oporba podržavaju predsjednika Busha. Čelnik Iranskog Vrhovnog vijeća sigurnosti Hasan Rowhani izjavio je da je Bushov re-izbor u interesu Teherana. Većina protivnika iranskog režima također podržava predsjednika Busha, jer smatraju da je odlučniji u suprotstavljanju konzervativnom svećenstvu u Teheranu. Diljem Srednjeg istoka goruće pitanje i dalje je izraelsko-palestinski sukob. Arapski svijet se identificira s Palestincima koji žive na okupiranim teritorijima, te zamjera Sjedinjenim Državama na bliskim vezama s Izraelom. Palestinska političarka Hanan Ashrawi kaže da većina arapskih analitičara ne vjeruje da će se američka politika promijeniti, bez obzira tko bude izabran za predsjednika. Po njenom mišljenju, oba kandidata ignoriraju pitanja koja su važna za Palestince. "Ljudi u pravilu ne vide neke velike razlike između predsjednika Busha i senatora Kerrya, zato jer njih obojica posve jasno slijepo podržavaju Izrael i jer su obojica okrutni u svojem potpunom negiranju Palestinaca i palestinskih prava," kaže Hanan Ashrawi. Arapski i muslimanski promatrači ističu da kandidati u predsjedničkim debatama nisu uopće govorili o srednjoistočnom mirovnom procesu.